b'\n_START_ARTICLE_\nHeikki Hietamies\n_START_PARAGRAPH_\nHeikki Juhani Hietamies (s. 1. hein\xc3\xa4kuuta 1933 Lappeenranta) on suomalainen toimittaja, juontaja ja kirjailija. H\xc3\xa4n on tehnyt uraa toimittajana aikakauslehdiss\xc3\xa4 ja televisiossa. Parhaiten h\xc3\xa4net muistetaan useiden musiikkiohjelmien ja -kilpailuiden juontajana. 1980-luvulta l\xc3\xa4htien h\xc3\xa4n on kirjoittanut my\xc3\xb6s romaaneja ja television _NEWLINE_fiktiok\xc3\xa4sikirjoituksia._NEWLINE_Hietamies valmistui kauppateknikoksi 1958 ja mainoshoitajaksi 1962. H\xc3\xa4n toimi Yleisradiossa aluetoimittajana 1968\xe2\x80\x931970 ja Mainostelevisiossa 1970\xe2\x80\x931973 viihdep\xc3\xa4\xc3\xa4llikk\xc3\xb6n\xc3\xa4. Aikakauslehdist\xc3\xa4 h\xc3\xa4n on ty\xc3\xb6skennellyt toimittajana Katsossa 1973\xe2\x80\x931979 ja Avussa 1979\xe2\x80\x931998. Lis\xc3\xa4ksi h\xc3\xa4n on ollut Apu-kerhon vet\xc3\xa4j\xc3\xa4. _NEWLINE_Hietamies juonsi television Lauantaitansseja vuosina 1976\xe2\x80\x931985. T\xc3\xa4t\xc3\xa4 viikottain esitetty\xc3\xa4 ohjelmaa seurasi parhaimmillaan jopa puolitoista miljoonaa katsojaa. Esko Mustosen kanssa Hietamies juonsi 1977\xe2\x80\x941988 Lappeenrannan humppafestivaaleja. Tuolloin h\xc3\xa4net alettiin tuntea koko kansan "Humppa-Heikkin\xc3\xa4". _NEWLINE_Tangomarkkinoita Hietamies juonsi tapahtuman alusta asti vuodesta 1985 aina vuoteen 1999. N\xc3\xa4iden 15 vuoden kunniaksi h\xc3\xa4nelle my\xc3\xb6nnettiin vuonna 2010 Tango Finlandia -palkinto. Hietamies luonnehti palkintoa vastaanottaessaan k\xc3\xa4sityst\xc3\xa4\xc3\xa4n juontajan roolista n\xc3\xa4in: _NEWLINE_\xc2\xbbItse olen pit\xc3\xa4nyt ohjenuoranani Yleisradion ajanvieteohjelmien pitk\xc3\xa4aikaisen toimittajan ja esimiehen, Antero Alpolan neuvoa: juontajan pit\xc3\xa4\xc3\xa4 muistaa, ett\xc3\xa4 h\xc3\xa4n on lavalla sivuhenkil\xc3\xb6, ei tapahtuman p\xc3\xa4\xc3\xa4t\xc3\xa4hti. Mutta olen ollut tangolle ja Tangomarkkinoille uskollinen kaikki n\xc3\xa4m\xc3\xa4 vuodet, ja nyt tango palkitsi uskollisuuden.\xc2\xbb _NEWLINE_Hietamies on juontanut my\xc3\xb6s Vihre\xc3\xa4t Niityt -iskelm\xc3\xa4tapahtuman yhteydess\xc3\xa4 vuodesta 1999 asti k\xc3\xa4yty\xc3\xa4 Toivo K\xc3\xa4rki -laulukilpailua. Parhaimmillaan h\xc3\xa4n teki aktiiviurallaan jopa parisataa juontoa vuodessa eri puolilla Suomea._NEWLINE_Heikki Hietamies on kirjoittanut 22 kirjaa. Ensimm\xc3\xa4iset, 1980-luvun alussa julkaistut teokset olivat humoristisia, mutta Sotapoika-romaanista  (1986) l\xc3\xa4htien tuotanto on k\xc3\xa4ynyt vakavammaksi. H\xc3\xa4nen romaaniensa pohjalta on tehty Markku Onttosen ohjaama tv-elokuva Sotapoika (MTV, 1992) ja Klaus H\xc3\xa4r\xc3\xb6n ohjaama elokuva \xc3\x84ideist\xc3\xa4 parhain (2005). _NEWLINE_Hietamies on Laila Hirvisaaren (ent. Laila Hietamies) entinen puoliso ja Eve Hietamiehen is\xc3\xa4. H\xc3\xa4n on laatinut yhdess\xc3\xa4 tytt\xc3\xa4rens\xc3\xa4 kanssa televisiosarjojen k\xc3\xa4sikirjoituksia.'